แอสเซทพลัสแนะลงทุนสั้นรอดอกเบี้ยชัด
แอสเซท พลัส จับตาเงินเฟ้อเศรษฐกิจนอกชี้ทิศทางดอกเบี้ย แนะลงทุนสั้นไว้ก่อน
22 ต.ค. 2555

แอสเซท พลัส จับตาเงินเฟ้อเศรษฐกิจนอกชี้ทิศทางดอกเบี้ย แนะลงทุนสั้นไว้ก่อน 
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ทิศทางดอกเบี้ยยังไม่ชัดเจน แม้คณะกรรมการนโยบายการเงิน (กนง.) เพิ่งมีมติปรับลดอัตราดอกเบี้ยนโยบายลง 0.25% อยู่ที่ 2.75% 
แนวโน้มดอกเบี้ยจะต้องจับตาอัตราเงินเฟ้อจากการปรับขึ้นค่าจ้างขั้นต่ำเป็น 300 บาท ที่จะมีผลบังคับใช้ทั่วประเทศในปีหน้า รวมทั้งราคาเชื้อเพลิงที่มีแนวโน้มจะเพิ่มขึ้น 
นอกจากนี้ ประเมินว่าในปีหน้าเศรษฐกิจต่างประเทศจะปรับตัวดีขึ้นจากมาตรการกระตุ้นเศรษฐกิจของสหรัฐ ยุโรป จีน และญี่ปุ่น 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า บริษัทแนะนำให้ลงทุนในระยะสั้น เพื่อรอเข้าลงทุนในช่วงที่ตลาดมีทิศทางชัดเจนขึ้น โดยเฉพาะผู้ลงทุนที่ไม่สามารถรับความเสี่ยงจากความผันผวนของตลาดได้มากนักโดยวันที่ 25 ต.ค. บริษัทจะเปิดขายและรับซื้อคืนรอบใหม่ของกองทุนเปิดแอสเซท พลัสทวีเงินออม 1 (ASPMMF1) รอบการลงทุน 3 เดือน โดยรอบนี้จะลงทุนในตั๋วเงินคลังหรือพันธบัตรธนาคารแห่งประเทศไทย เงินฝากธนาคารและตั๋วแลกเงินในประเทศ คาดว่าผลตอบแทนหลังหักค่าใช้จ่ายอยู่ที่ 2.85% ต่อปี
นอกจากนี้ ในวันที่ 26 ต.ค. บริษัทจะเปิดขายและรับซื้อคืนกองทุนเปิดพันธบัตรคุ้มครองเงินต้น 3M1 (GBF3M1) เน้นลงทุนในพันธบัตรรัฐบาลไทย ขายทุก 3 เดือน ผลตอบแทนหลังหักค่าใช้จ่ายประมาณ 2.65% ต่อปี